
СА 9. СЕДНИЦЕ ИЗБОРНЕ КОМИСИЈЕ ГРАДСКЕ ОПШТИНЕ ПАЛИЛУЛА ОДРЖАНЕ
 У СКУПШТИНСКОЈ САЛИ ГРАДСКЕ ОПШТИНЕ ПАЛИЛУЛА (I МЕЂУСПРАТ), ТАКОВСКА 12, БЕОГРАД

Седница је одржана 07.10.2026. године, са почетком у 13,00 часова. Седницу је отворио и водио Урош Бабић, председник Изборне комисије Градске општине Палилула, записник водила секретарка Изборне комисије Градске општине Палилула  Марина Алађуз. 
Учешће у раду 9. седнице узели су: Урош Бабић, председник Изборне комисије, чланови у Сталном саставу: Гордана Јеремић Зец, Теодора Костић, Гордана Лукић, Марија Дрманић, Кристина Младеновић, , заменици чланова у Сталном саставу: Милица Пауновић, Милица Јовичић Ивошевић, Иван Јовичић, Љиљана Божић, Петар Дисић, Душан Ђурић те чланови и заменици чланова у Проширеном саставу: Слободан Пантелић (члан), Алекса Лутовац (члан), Александар Радовановић (члан), Милан Драгосављевић (члан), Биљана Ђинђић (члан), Војиславка Вукадиновић (члан), Владимир Јездимировић (заменик члана), Радмила Џунић (заменик члана), Муратка Баждар (заменик члана), Милорад Шкодрић (заменик члана).
Након почетних излагања, заменик секретара Изборне комисије ставио је на гласање следећи Дневни ред:

1. Усвајање записника са Осме седнице Изборне комисије Градске општине Палилула;
2. Разматрање Предлога за именовање члана и заменика члана Изборне комисије Градске општине Палилула у проширеном саставу на предлог подносиоца Изборне листе БОГОЉУБ КАРИЋ – ПОКРЕТ СНАГА СРБИЈЕ – БК и доношење решења;
3. Разматрање предлога за измене и допуне Пословника Изборне комисије Градске општине Палилула;
4. Разно.

констатујући да је предложени Дневни ред усвојен једногласно.

Тачка 1.
УСВАЈАЊЕ ЗАПИСНИКА СА 8. СЕДНИЦЕ ИЗБОРНЕ КОМИСИЈЕ ГРАДСКЕ ОПШТИНЕ ПАЛИЛУЛА. Чланови Комисије једногласно су усвојили текст записника са 8. седнице Изборне комисије Градске општине Палилула, без посебних примедби на текст записника.

Тачка 2.
РАЗМАТРАЊЕ ПРЕДЛОГА И ДОНОШЕЊЕ РЕШЕЊА О ИМЕНОВАЊУ ЧЛАНА И ЗАМЕНИКА ЧЛАНА ИЗБОРНЕ КОМИСИЈЕ ГРАДСКЕ ОПШТИНЕ ПАЛИЛУЛА У ПРОШИРЕНОМ САСТАВУ НА ПРЕДЛОГ ПОДНОСИОЦА ПРОГЛАШЕНЕ ИЗБОРНЕ ЛИСТЕ „БОГОЉУБ КАРИЋ – ПОКРЕТ СНАГА СРБИЈЕ“.Републичка изборна комисија је на 33. седници, одржаној 26. септембра 2026. године, донела Решење о проглашењу Изборне листе БОГОЉУБ КАРИЋ – ПОКРЕТ СНАГА СРБИЈЕ – БК за изборе за народне посланике Народне скупштине, расписане за 25. октобар 2026. године.
Одредбама члана 30. Закона о избору народних посланика прописано је да члана и заменика члана локалне изборне комисије у проширеном саставу именује локална изборна комисија на предлог подносиоца проглашене изборне листе, који мора бити достављен најкасније седам дана пре дана гласања, као и да је локална изборна комисија дужна да донесе решење о предлогу у року од 24 часа од пријема предлога. Решење о именовању примењује се од наредног дана од дана када је донето.
Предлог подносиоца проглашене Изборне листе БОГОЉУБ КАРИЋ – ПОКРЕТ СНАГА СРБИЈЕ – БК за именовање члана и заменика члана Изборне комисије Градске општине Палилула у проширеном саставу примљен је 6. октобра 2026. године. Предлогом је за члана предложен Недељко Петровић, а за заменика члана Станко Супанич.
Разматрајући поднети предлог, Изборна комисија Градске општине Палилула утврдила је да је предлог дозвољен, уредан, благовремен и поднет од овлашћеног лица, те је једногласно усвојила наведени предлог и на основу члана 30. и члана 32. став 1. тачка 2. Закона о избору народних посланика, одлучила као у диспозитиву решења.

Тачка 3.

РАЗМАТРАЊЕ ПРЕДЛОГА ЗА ИЗМЕНЕ И ДОПУНЕ ПОСЛОВНИКА ИЗБОРНЕ КОМИСИЈЕ ГРАДСКЕ ОПШТИНЕ ПАЛИЛУЛА.
Председник Изборне комисије Градске општине Палилула отворио је расправу по овој тачки дневног реда и позвао присутне чланове Комисије да изнесу своје предлоге, примедбе и сугестије у вези са предложеним изменама и допунама Пословника Изборне комисије Градске општине Палилула.
За реч се јавила Гордана Јеремић Зец, која је истакла да се комуникација путем апликација Viber и WhatsApp не може сматрати одржавањем седнице електронским путем, односно онлајн седницом, с обзиром на то да се на тај начин не може поуздано утврдити идентитет лица која учествују у раду и одлучивању Комисије. С тим у вези, предложила је да се размотри могућност одржавања седница путем одговарајућих платформи за видео-конференције, које омогућавају непосредно учешће и идентификацију чланова Комисије.
У наставку расправе, Војславка Вукадиновић истакла је да нема примедби на предложени начин одржавања седница, наводећи да је овакав вид комуникације у данашње време широко заступљен у раду бројних установа и великих компанија. Сматра да нема разлога да и Изборна комисија не примењује овакав начин комуникације и одржавања седница, те да у томе не види ништа спорно.
За реч се јавио Милан Драгосављевић, који је навео да и даље сматра да комуникација и преписка путем апликација Viber и WhatsApp нису адекватан и меродаван начин за одржавање седница Изборне комисије. Међутим, истакао је да је, у конкретном случају, сагласан да се овакав вид комуникације прихвати као једно од могућих решења.
Алекса Лутовац указао је на проблем поуздане идентификације лица која учествују у раду Комисије путем наведених апликација. Истакао је да, уколико се не обезбеди адекватна идентификација учесника, постоји могућност злоупотребе порука и оваквог начина комуникације. Из наведених разлога, изразио је став да седнице Изборне комисије не би требало одржавати путем апликација Viber и WhatsApp.
За реч се јавила Теодора Костић, која је истакла да, као дипломирани правник, сматра да комуникација путем апликација Viber и WhatsApp није адекватна за званично одржавање седница Изборне комисије. Навела је да су поменуте апликације прихватљиве за неформалну комуникацију и договоре, али не и за одржавање званичних седница на којима се расправља и одлучује. Посебно је указала на неопходност поуздане идентификације лица која присуствују седници и учествују у њеном раду, сматрајући да се путем наведених апликација таква идентификација не може обезбедити на одговарајући начин.
Иван Јовичић предложио је да се, уколико постоји потреба за одржавањем седница електронским путем, користи платформа Microsoft Teams, као прихватљиво решење које омогућава одржавање седница путем видео-конференцијске везе и идентификацију учесника. Као алтернативу предложио је одржавање хибридних седница, које подразумевају истовремено физичко присуство једног дела чланова Комисије и учешће осталих чланова путем видео-конференцијске везе.
У наставку расправе, Александар Радовановић истакао је да сматра да би седнице на којима се разматрају значајнија и сложенија питања требало одржавати уз непосредно присуство чланова Комисије. С друге стране, навео је да се о појединим питањима, попут доношења решења о именовању чланова Изборне комисије у проширеном саставу на предлог политичких странака, може одлучивати и путем електронске комуникације, те да у таквом начину рада не види ништа спорно.
Након завршене расправе, председник Изборне комисије ставио је на гласање Предлог одлуке о изменама и допунама Пословника Изборне комисије Градске општине Палилула.
Изборна комисија Градске општине Палилула усвојила је Одлуку о изменама и допунама Пословника Изборне комисије Градске општине Палилула, уз три уздржана гласа.

Уздржани приликом гласања били су Теодора Костић, Гордана Јеремић Зец и Алекса Лутовац.

Тачка 4.
РАЗНО. 

По овој тачки дневног реда није било предлога па ни расправе.


Седница је завршена у 13:34 часова.
ИЗБОРНА КОМИСИЈА ГРАДСКЕ ОПШТИНЕ ПАЛИЛУЛА
Број: 						-           . октобра 2026. године
   Записничар
Марина Алађуз
                                                                                                                 ПРЕДСЕДНИК ИЗБОРНЕ КОМИСИЈЕ
							                           ГРАДСКЕ ОПШТИНЕ ПАЛИЛУЛА	 

					           
  		                                                                                                                   Урош Бабић  

